**TERMAT E REFERENCËS**

1. **RRETH PROJEKTIT A.C.C.E.N.T.**

Projekti A.C.C.E.N.T.- *Aksesueshmëri, ndërgjegje qytetare, punësim i personave me aftësi të kufizuara, si një trend i ri*, me Nr. kontrate CFCU/MNE/162, po zbatohet në Mal të Zi dhe Shqipëri falë mbështetjes së Bashkimit Evropian, përmes Programit të IPA 2 të Bashkëpunimit Ndërkufitar Shqipëri-Mal i Zi 2014 - 2020. Udhëheqës i projektit është Caritas i Arkidioqezës së Tivarit, ndërsa partnerë të projektit janë Caritas Shqiptar, Projekti Shpresa Shkodër dhe Shoqata e Paraplegjikëve Tivar.

Objektivi kryesor i projektit është rritja e punësimit dhe shanseve për punësim për personat me aftësi të kufizuara (PAK) në zonën ndërkufitare të shqipërisë dhe Malit të Zi. Një nga aktivitetet e planifikuara të projektit A.C.C.E.N.T. është zbatimi i një programi praktike profesionale për personat me aftësi të kufizuara.

1. **RRETH PROGRAMIT TË PRAKTIKËS PROFESIONALE DHE MENTORIMIT**

Programi i praktikës profesionale siguron një mundësi afatshkurtër që personat me aftësi të kufizuara në zonën ndërkufitare të zhvillojnë shprehitë e tyre profesionale, të fitojnë përvojë pune dhe të kuptojnë më mirë detyrat e një pune të veçantë. Projekti A.C.C.E.N.T. do të ofrojë praktika profesionale për gjithsej 20 persona me aftësi të kufizuara, 10 në Mal të Zi dhe 10 në Shqipëri.

Praktikanti në projektin A.C.C.E.N.T. është një person me një aftësi të kufizuar të çdo tipi, të paktën në shkallën 50%, që nuk ka patur përvojë pune deri tani. Praktikantët duhet të jenë të regjistruar në shërbimet e punësimit si të papunë. Do t'u jepet preferencë personave deri në moshën 35 vjeç. Praktikanti duhet të firmosë kontratën e praktikës profesionale. Para firmosjes së kontratës, rekomandohet një periudhë e shkurtër prove, përmes së cilës praktikanti dhe punëdhënësi takohen për një maksimum prej 5 ditësh. Angazhimi në praktikën profesionale realizohet përmes një pune të mirëpërcaktuar, të drejtpërdrejtë të një praktikanti me një punëdhënës. Praktika profesionale do të zgjasë 12 muaj, dhe fleksibiliteti në orët e punës gjatë ditës dhe javës bazuar në nevojat e justifikuara/mundësitë e punëdhënësit dhe personit me një aftësi të kufizuar është i mundur. Me përfundimin e praktikës profesionale, praktikanti do të marrë një certifikatë përvoje pune.

Me qëllim që programi i praktikës profesionale për personat me aftësi të kufizuara të jetë eficient dhe me cilësi të lartë, çdo punëdhënës do të caktojë një mentor. Mentori është një ndërmjetës – një ndërlidhës mes organizatës, praktikantit dhe projektit A.C.C.E.N.T. Detyrat kryesore të mentorit janë: njohja e praktikantit me identitetin, politikat, rregullat dhe procedurat e punëdhënësit, përmes prezantimit për praktikantin të detyrave specifike të punës, monitorimit të praktikantit gjatë kryerjes së detyrave, këshillimit të praktikantit në rast nevoje, informimit të punëdhënësit rreth detyrave dhe cilësisë së punës së kryer, kontakteve të rregullta me oficerin e projektit për programin e praktikës profesionale dhe mentorimit, shkrimit të raportit final mbi punën e praktikantit, pjesëmarrjes në trajnimet për mentorët. Projekti A.C.C.E.N.T. do të organizojë një trajnim 3-ditor për të gjithë mentorët. Gjatë trajnimit, do të trajtohen temat e mëposhtme: Hyrje në konceptin dhe modelet e aftësisë së kufizuar, përdorimi i terminologjisë së përshtatshme lidhur me PAK, koncepti dhe rëndësia e mentorimit, karakteristikat e mentorëve të suksesshëm, përshtatja e vendit të punës dhe procesit të punës, detyrat e mentorëve në kuadër të projektit A.C.C.E.N.T., etj. Mentori detyrohet të dokumentojë orët e punës të harxhuara si mentor nëpërmjet plotësimit të evidencave të orëve të punës. Evidencat e orëve të punës mbikqyren dhe verifikohen nga personi përgjegjës i punëdhënësit, dhe kontrollohen nga oficeri për programin e praktikës profesionale dhe mentorimit i Projectit me mbështetjen e punonjësit administrativ.

1. **OBJEKTIVAT DHE REZULTATET E PROGRAMIT TË PRAKTIKËS PROFESIONALE DHE MENTORIMIT**

Objektivi kryesor i programit të praktikës profesionale dhe mentorimit është mbështetja e procesit të punësimit të personave me aftësi të kufizuara në zonën ndërkufitare përmes dhënies së shanseve që personat me aftësi të kufizuara të fitojnë përvojë pune dhe të zhvillojnë shprehi profesionale. Rezultatet e pritshme të thirrjes publike:

a) Të paktën 20 punëdhënës nga zona e programit aplikojnë për të punësuar praktikantë.

b) Të paktën 20 persona me aftësi të kufizuara të angazhuar si praktikantë (10 në Mal të Zi dhe 10 në Shqipëri).

c) Çdo punëdhënës ka punësuar një mentor për një person me një aftësi të kufizuar.

1. **KUSH MUND TË APLIKOJË?**

Kjo thirrje është e hapur për punëdhënës nga Shqipëria të cilët:

a) Janë person fisik ose juridik të registruara sipas ligjit (institucion publik, kompani, tregtar i pavarur, organizatë joqeveritare, etj.) në Shkodër dhe Lezhë. Mund të merren në konsideratë punëdhënës nga vende të tjera që i përkasin zonës së Programit të Bashkëpunimit Ndërkufitar mes Malit të Zi dhe Shqipërisë.

b) Shlyejnë rregullisht të gjitha detyrimet e parashikuara me ligj ndaj punonjësve, gjë që provohet me një vërtetim nga autoritetet kompetente.

c) Nuk janë në proçes falimentimi, e vërtetuar kjo me vërtetim i lëshuar nga organi kompetent shtetërore.

*Konflikti i interesit: Nuk mund të aplikojnë për këtë thirrje entitetet ligjore që janë në një Konflikt potencial interesi, apo që mund të prekë në çdo mënyrë procesin e një vendimmarrjeje objektive. Komisioni dhe ekipi i projektit rezervojnë të drejtën e refuzimit të një aplikimi që gjendet se është në një konflikt potencial interesi në përputhje me legjislacionin e brendshëm dhe rregullat e BE.*

1. **FONDET E DISPONUESHME**

Për zbatimin e programit të praktikës profesionale, fondet e projektit u siguruan në shumën prej gjithsej 120.000,00 €, një maksimum prej **500,00 € në muaj për praktikant** në të cilat përfshihen të gjitha kostove të praktikës profesionale.

Fonde në shumën prej 8.000,00 € janë siguruar për zbatimin e programit të mentorimit, d.m.th. një shumë **maksimale bruto prej 4.00 €** **për orë pune për mentor**. Punëdhënësit mund të aplikojnë në projekt për fonde për bashkëfinancimin e kostove të mentorëve. Numri maksimal i orëve të punës të mentorit gjatë gjithë angazhimit të tij në praktikë profesional është 100 orë. Organizatat partnere të projektit apo kompanitë themelues të të cilave ata janë nuk përfitojnë pagesë për mentorët.

**6. KOSTO TË KUALIFIKUESHME**

Fondet nga kjo garë mund të përdoren vetëm për mbulimin e kostove të mëposhtme:

a) Shpërblimi për pagë, taksat dhe kontributet e praktikantit,

b) Bashkëfinancimi i një programi mentorimi.

**7. KUFIRI KOHOR**

Thirrja publike është e hapur deri më **21 nëntor 2021**. Aplikimet e mbërritura pas kësaj date nuk do të merren në konsideratë. Përzgjedhja e punëdhënësve të regjistruar për bashkëfinancim nga programi i praktikës profesionale dhe mentorimit përmes kësaj thirrjeje publike do të bëhet deri në fund të muajit nëntor 2021.

Afati për nënshkrimin e kontratës është 30 ditë pas paraqitjes së informacionit të përzgjedhjes. Fondet do të jenë të disponueshme nga fillimi i dhjetorit 2021, në rast plotësimi nga ana e aplikuesit të të gjitha kushteve të parashikuara nga kjo ftesë publike dhe nga marrëveshja.

**8. AFATI DHE METODA E APLIKIMIT**

Aplikuesit duhet ta dërgojnë dokumentacionin e aplikimit në të dya adresat e e-maileve: **caritasalbania@caritasalbania.org** dhe [**zeneli.anxhela1@gmail.com**](mailto:zeneli.anxhela1@gmail.com)jo më vonë se data **21 nëntor 2021, ora 15.00**. Aplikimi duhet të përmbajë:

a) Formular aplikimi (bashkëngjitur)

b) Përshkrimin e punës për praktikantin (formulari bashkëngjitur)

c) Vërtetim për shlyerjen e detyrimeve ligjore lëshuar nga administrata tatimore kompetente

d) Deklaratë që nuk është në proçes falimentimi, i lëshuar nga organi kompetent shtetëror

e) Deklaratë e firmosur nga aplikuesi (deklarata bashkëngjitur)

**9. KRITERET DHE METODA E PËRZGJEDHJES SË APLIKUESIT**

**Përzgjedhja e punëdhënësve**: Aplikimet do të shqyrtohen dhe vlerësohen në emër të kontraktuesit nga një komision i pavarur. Komisioni do t’i vlerësojë aplikimet në bazë të kritereve të mëposhtme: prova të kapaciteteve operacionale dhe financiare të punëdhënësit për të angazhuar një praktikant me aftësi të kufizuara, përshtatja e vendit të punës dhe ambienteve për një person me aftësi të kufizuara, aksesueshmëria e vendit të punës për personat me aftësi të kufizuara, përfshi infrastrukturën e transportit, synimi i punësimit të përhershëm të praktikantit pas përfundimit të praktikës profesionale, gatishmëria për bashkëfinancimin e kostove të praktikës profesionale. Do t'u jepet preferencë punëdhënësve që nuk kanë punësuar më parë persona me aftësi të kufizuara. Të gjithë personat fisik ose juridik të registruara sipas ligjit që aplikojnë për këtë thirrje do t'u vihet në dispozicion Raporti mbi punën e komisionit dhe vendimi për përzgjedhjen e aplikantit.

**Përzgjedhja e praktikantit**: Përzgjedhja e praktikantëve do të bëhet nga punëdhënësi bazuar në përshkrimin e punës, profilin e praktikantit dhe kriteret e projektit A.C.C.E.N.T. Kriteret themelore për praktikantët përcaktohen në Kreun 2 të këtij dokumenti. Së bashku me aplikimin për garën publike, punëdhënësi mund të deklarojë profilin dhe emrin e mbiemrin e personit specifik me një aftësi të kufizuar që ai planifikon të punësojë si praktikant. Në një rast të tillë, komisioni i projektit A.C.C.E.N.T. do të përcaktojë nëse një person specifik plotëson kriteret për të kryer programin e praktikës profesionale. Nëse punëdhënësi nuk ka një person specifik me një aftësi të kufizuar, bazuar në përshkrimin e punës dhe profilin e praktikantit, projekti A.C.C.E.N.T. do të përpiqet të gjejë një kandidat të kënaqshëm në bashkëpunim me shoqatat e PAK dhe me shërbimet vendore të punësimit. Të gjithë personat me aftësi të kufizuara që punësohen si praktikantë duhet të sigurojnë prova të vlefshme të aftësisë së kufizuar dhe statusin e të papunit.

**Përzgjedhja e mentorit**: Mentorët përzgjidhen nga punëdhënësit në bazë të burimeve dhe kapaciteteve të veta. Mentori duhet të jetë një punonjës i punëdhënësit. Karakteristika të dëshirueshme të mentorit: njohuri për vendin e punës dhe procedurat e punës me punëdhënësin, përvojë e mëparshme e punës me PAK ose me mentorimin e praktikantëve, gatishmëri për pjesëmarrje në trajnim, shprehi të forta komunikuese. Emri dhe mbiemri i mentorit, së bashku me kontaktet e tij, do t’i paraqiten projektit nga punëdhënësi para fillimit të praktikës profesionale.

**10. NËNSHKRIMI I KONTRATËS DHE METODA E FINANCIMIT**

Me të gjithë praktikantët dhe punëdhënësit do të nënshkruhet një kontratë e praktikës profesionale. Kontrata do të përcaktojë të drejtat, detyrimet dhe procedurat për zbatimin e programit të praktikës profesionale dhe mentorimit, që të përfshijë financimin e kostove.

Një marrëveshje më vete do të nënshkruhet mes punëdhënësit pritës dhe praktikantit, dhe një marrëveshje tripalëshe nënshkruhet mes Caritasit Shqiptar, punëdhënësit pritës dhe praktikantit. Kontributin për praktikën, Caritas-i Shqiptar do ta alokojë në fund të çdo muaji në llogarinë bankare të punëdhënësit pritës në bazë të legjislacionit në fuqi.

Financimi i programit të mentorimit për të dy vendet do të kryhet pas përfundimit të programit të praktikës profesionale, bazuar në marrëveshjen e projektit mes Caritas-it dhe Punëdhënësit dhe dokumentacionit të paraqitur në përputhje me Kreun 2 të këtij dokumenti.

11. **MONITORIMI I PROGRAMIT TË PRAKTIKËS PROFESIONALE DHE MENTORIMIT**

Monitorimi është gjithashtu një instrument për këshillimin dhe mbështetjen e praktikantit, mentorit dhe punëdhënësit. Monitorim do të thotë një bisedë e rregullt me praktikantin, mentorin dhe/ose personelin drejtues të punëdhënësit mbi zbatimin e angazhimit në praktikën profesionale, që kryhet nga praktikanti dhe oficeri i programit të mentorimit në bashkëpunim me menaxherin e projektit dhe koordinatorin e projektit. Monitorimi përfshin gjithashtu një vizitë te praktikanti në vendin e punës, shqyrtimin e dokumentacionit (Kontrata, listë-pagesa, evidenca e orëve të punës dhe detyrave, etj.). Të paktën një herë në muaj dhe në intervale më të shpeshta në rast nevoje, realizohen kontakte me të gjithë mentorët dhe praktikantët. Do të përdoren instrumente komunikimi online (skype, email) apo kontaktet telefonike. Vizitat te praktikantët do të zhvillohen nga oficeri i programit të praktikantëve Shqipëri dhe koordinatori i projektit në Mal të Zi.

**12. KONTAKTI**

Për çdo informacion shtesë mund të kontaktoni një nga personat e poshtëshënuar:

Person kontakti për Malin e Zi: Marko Đelović, Caritas Arkidioqezan I Tivarit, Menaxher projekti

Email: carbar@t-com.me

Phone: + 382 69 056 672

Person kontakti për Shqipërinë: Anxhela Zeneli, Caritas Shqiptar, Koordinatore e projekti.

E-mail: zeneli.anxhela1@gmail.com

Phone: +355 693480960